รัฐบาลไทย-ข่าวทำเนียบรัฐบาล-พม. สดุดีคนดีผู้ปิดทองหลังพระ มอบรางวัล "ผู้เสียสละเพื่อสังคม" ด้านเด็กและเยาวชน
วันอังคารที่ 21 มิถุนายน 2565
พม. สดุดีคนดีผู้ปิดทองหลังพระ มอบรางวัล "ผู้เสียสละเพื่อสังคม" ด้านเด็กและเยาวชน
พม. สดุดีคนดีผู้ปิดทองหลังพระ มอบรางวัล "ผู้เสียสละเพื่อสังคม" ด้านเด็กและเยาวชน
วันที่ 20 มิ.ย. 65 เวลา 10.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีมอบรางวัล "ผู้เสียสละเพื่อสังคม" ด้านเด็กและเยาวชน จํานวน 12 รางวัล ให้กับบุคคลและภาคีเครือข่ายของกระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) ที่มีคุณสมบัติเหมาะสม มีผลงานที่เป็นประโยชน์ต่อสังคม ทําความดี เสียสละเพื่อสังคม รวมทั้งเป็นการยกย่องเชิดชูการเป็นแบบอย่างที่ดีให้กับประชาชนและสังคม และมีส่วนร่วมในการทําความดี ณ ห้องประชุม ชั้น 2 อาคารกรมพัฒนาสังคมและสวัสดิการ กระทรวง พม. สะพานขาว กทม.
นายจุติกล่าวว่า กระทรวงการพัฒนาสังคมและความมั่นคงของมนุษย์ (พม.) เป็นหน่วยงานหลักของภาครัฐที่มีภารกิจสําคัญในการขับเคลื่อนงานพัฒนาสังคมเพื่อยกระดับคุณภาพชีวิตที่ดีของประชาชนกลุ่มเป้าหมาย โดยเฉพาะกลุ่มเปราะบางที่มีความเสี่ยงสูงทั้งเด็ก เยาวชน ผู้สูงอายุ คนพิการ คนเร่ร่อน ไร้บ้าน และผู้ด้อยโอกาส โดยไม่ทิ้งใครไว้ข้างหลัง ตามนโยบายของรัฐบาล พร้อมทั้งบูรณาการการทํางานร่วมกับภาคีเครือข่ายทุกภาคส่วน ทั้งภาครัฐ เอกชน ประชาสังคม และประชาชน โดยเฉพาะการให้ความช่วยเหลือในสถานการณ์โควิด - 19 และภัยพิบัติต่างๆ ที่ส่งผลกระทบอย่างต่อเนื่อง ทั้งนี้ กระทรวง พม. โดยกรมกิจการเด็กและเยาวชน (ดย.) ในฐานะหน่วยงานหลักของภาครัฐที่มีภารกิจสําคัญในการพัฒนาศักยภาพ และคุ้มครอง พิทักษ์สิทธิเด็กและเยาวชน รวมทั้งส่งเสริมการมีส่วนร่วมของภาคีเครือข่ายของสังคมในการพัฒนาและจัดสวัสดิการเด็ก เยาวชน และครอบครัว ได้ตระหนักถึงความสําคัญของบุคคลและองค์กรภาคีเครือข่ายที่ทํางานเป็นผู้เสียสละเพื่อสังคมที่เป็นแบบอย่างที่ดีให้กับประชาชนและสังคม วันนี้ จึงได้กําหนดจัดพิธีมอบรางวัล "ผู้เสียสละเพื่อสังคม" ด้านเด็กและเยาวชน
นายจุติกล่าวต่อไปว่า วันนี้เป็นงานที่รวบรวมคนดีผู้ปิดทองหลังพระทํางานให้กับสังคม และพิสูจน์ได้ว่าสังคมไทยเข้มแข็งได้ถ้าคนดีไม่เพิกเฉย คนดีช่วยกันทํางานเพื่อประโยชน์ส่วนรวมโดยไม่หวังผลตอบแทน ฉะนั้นกระทรวง พม. ตั้งใจเดินหน้าทํางานต่อไป เพื่อเข้าถึงพี่น้องประชาชนที่อยู่พื้นที่ห่างไกล และกลุ่มเปราะบางทั้งหลายจะมีคนดีๆ ช่วยเหลือกัน ซึ่งยังมีอีกหลายท่านที่เราไม่ได้เชิญมา ประเทศไทยมีความหวัง ประเทศไทยดีขึ้นทุกวัน เพราะคนดีไม่นิ่งเฉยและมาช่วยกันทํางานเพื่อสังคม ทั้งนี้ ตนขอแสดงความยินดีกับสังคมที่เราได้มีคนเสียสละที่ตั้งใจดีทํางานโดยที่ไม่หวังผลตอบแทน เพื่อให้สังคมเข้มแข็ง และเดินหน้าต่อไปได้ สําหรับผู้ที่ได้รับรางวัล ตนคาดว่าไม่หวังอะไร แต่หวังให้สังคมดีคือรางวัลที่ได้ เพราะหลายท่านบอกว่าแค่เห็นรอยยิ้มที่ได้ช่วยเหลือนั้นคือรางวัลที่ได้รับทุกวันอยู่แล้ว สําหรับเด็กและเยาวชน เรามีตัวอย่างแล้วว่าการพูดคุยกัน ความอดทนที่จะเข้าใจกัน ทําเพื่อส่วนรวม และทางออกมีเสมอไม่ใช่ทางตัน ซึ่งสังคมต้องคิดบวก อย่าด้อยค่ากันและกัน ให้กําลังใจและช่วยเหลือกันประเทศไทยจะดีขึ้นทุกวัน
นายจุติกล่าวเพิ่มเติมว่า สําหรับรางวัล "ผู้เสียสละเพื่อสังคม" ด้านเด็กและเยาวชน กระทรวง พม. ได้มอบรางวัล จํานวน 12 รางวัล ให้กับภาคีเครือข่ายด้านเด็กและเยาวชนที่มีคุณสมบัติเหมาะสมดังนี้ 1) มีผลงานที่เป็นประโยชน์ต่อสังคม 2) เป็นบุคคลหรือกลุ่มบุคคลต่างๆ หรือองค์กรที่คิดด้านบวก สร้างสรรค์สิ่งที่มีประโยชน์ให้กับกลุ่มเปราะบางที่ได้รับผลกระทบจากสถานการณ์ทางสังคมต่างๆ 3) มีความเสียสละ และ 4) ทําความดีโดยไม่หวังผลประโยชน์ ซึ่งมีผู้รับรางวัล ดังนี้ 1) ศาสตราจารย์เกียรติคุณ ดร.สุรพล วิรุฬห์รักษ์ ราชบัณฑิต ผู้ปลุกความนิยมด้านนิเทศศาสตร์ และศิลปกรรมศาสตร์ 2) นางสาวฟองจันทร์ สุขเสน่ห์ นักกฎหมาย เชื้อชาติอเมริกา ช่วยเหลือชนกลุ่มน้อยบนพื้นที่สูง 3) นางสาวลักขณา แสนบุ่งค้อ กลุ่มเด็กและเยาวชนที่ทําคุณประโยชน์ต่อเด็กและเยาวชน 4) นางดารารัตน์ สุเทศ ผู้ปกครองสถานสงเคราะห์เด็กหญิง จังหวัดสระบุรี 5) นางคนึง วิจารัตน์ เจ้าของร้านข้าวแกง 10 บาท จังหวัดพิษณุโลก 6) นางสาวพักตร์พิมล สุวรรณเพชร แอนซาโลน (เจ้าของเพจ กิ๊กอินเมกา) หญิงไทยที่ขยายความเป็นไทยในต่างแดนที่สหรัฐอเมริกา 7) นางสาวเมธาวี บุญพิทักษ์ นักสังคมสงเคราะห์ชํานาญการ สํานักงานพัฒนาสังคมและความมั่นคงของมนุษย์จังหวัดฉะเชิงเทรา 8) นางนวลพรรณ ล่ําซํา ผู้จัดการฟุตบอลทีมชาติไทย ซีเกมส์ 2021 9) นายธรรศ พงศาปาน โรงเรียนต้นแบบชุมชนกีฬา จังหวัดนครศรีธรรมราช 10) นายศรายุทธ ตันเถียร หัวหน้าอุทยานแห่งชาติอ่าวพังงา ผู้ทวงคืนผลประโยชน์คืนแผ่นดิน 11) ดร.ทิวากร แก้วบุญส่ง ผู้ก่อตั้งกลุ่มเด็กใต้พันธ์อาสา จังหวัดพัทลุง และ 12) นายชุมพล แซ่ซุ่น ประธานสภาเด็กและเยาวชนเทศบาลนครภูเก็ต